Tim Cook: Der kommer et nyt medlem af familien på onsdag (Formentlig iPhone SE 4)

Apples administrerende direktør Tim Cook har annonceret på X, at der kommer et “nyt medlem af familien” onsdag den 19. februar.

Denne kryptiske besked har sat gang i spekulationer om, hvad Apple planlægger at afsløre. De seneste rygter peger på, at det mest sandsynlige er den længe ventede iPhone SE 4, som vi tidligere har skrevet om.

iPhone SE 4 forventes at få et design, der ligner iPhone 14 med flade kanter, glasbagside og aluminiumsramme. Face ID forventes at erstatte hjem-knappen, hvilket betyder en 6,1-tommer OLED-skærm med notch – en stor opgradering fra tidligere modeller.

God ydelse

Ydelsen ventes at blive stærk med Apples nyeste A18-chip og 8 GB RAM, hvilket gør den til en kraftfuld model i sin prisklasse. Den vil understøtte Apple Intelligence, og dermed være den hidtil billigste enhed der kan klare den opgave. Kameraet forventes at være et betydeligt opgraderet 48-megapixel bagkamera og et 12-megapixel frontkamera, hvilket lover forbedrede fotos.

iPhone SE 4 ventes at overgå til USB-C i tråd med EU-regler. Desuden rygtes den at blive den første iPhone med Apples eget 5G-modem, hvilket kan forbedre netværksforbindelsen. Batteriet forventes at få en kapacitet på 3.279 mAh, også en markant forbedring.

Prisen ventes at starte ved 499 dollars, hvilket i Danmark sandsynligvis bliver omsat til 4.499 kroner.

iPhone SE serien har traditionelt været en mulighed for at få en indstigningsmodel af iPhone til en overkommelig pris.

Get ready to meet the newest member of the family.

Wednesday, February 19. #AppleLaunch pic.twitter.com/0ML0NfMedu
— Tim Cook (@tim_cook) February 13, 2025

Tim Cook: Der kommer et nyt medlem af familien på onsdag (Formentlig iPhone SE 4)